**Anna Cooke Kendrick** (s. 9. elokuuta 1985 Portland, Maine) on yhdysvaltalainen näyttelijä ja laulaja. Hänet tunnetaan muun muassa rooleistaan elokuvissa *Up in the Air*, *Pitch Perfect* ja *Twilight*-elokuvasarjassa.

Roolistaan *Up in the Airissa* Kendrick sai muun muassa Oscar-, Bafta-, Golden Globe- ja SAG-ehdokkuudet.

Varhainen elämä
---------------

Kendrick on kotoisin Mainen osavaltiosta. Hänellä on irlantilais-skotlantilais-englantilaiset sukujuuret. Hänen vanhempansa ovat Janice (o.s. Cooke) ja William Kendrick ja hänellä on yksi isoveli. Kendrick kävi Deering High Schoolia kotikaupungissaan Portlandissa ja valmistui vuonna 2003. Lapsuudessaan hän näytteli Portlandin paikallisissa teatterituotannoissa. Kendrick asuu Los Angelesissa, Kaliforniassa. Hän on kertonut näyttelijöiden Parker Poseyn, Molly Shannonin ja Amy Poehlerin innoittaneen uraansa.

Ura
---

Anna Kendrick Toronton elokuvajuhlilla vuonna 2009.
Kendrick kiinnostui näyttelemisestä ollessaan kymmenenvuotias, ja hänen vanhempansa alkoivat viedä häntä koe-esiintymisiin New Yorkiin. 12-vuotiaana Kendrick oli mukana Broadway-näytelmässä *High Society*, josta hän sai muun muassa Tony-ehdokkuuden. Sen jälkeen seurasi rooli New Yorkin kaupunginoopperan musikaalissa *A Little Night Music* vuonna 2003.

Kendrick teki valkokangasdebyyttinsä vuonna 2003 musikaalielokuvassa *Camp*. Vuonna 2007 Kendrick esiintyi indie-elokuvassa *Rocket Science*, jossa hän näytteli nopeasti puhuvaa lukion väittelijää ja sai roolistaan paljon kehuja kriitikoilta sekä Independent Spirit Award -palkintoehdokkuuden.

Vuonna 2007 Kendrick koe-esiintyi Jessica Stanleyn rooliin Stephenie Meyerin *Houkutus*-fantasiakirjasarjaan perustuvaan elokuvaan *Twilight – Houkutus* (2008). Alkuperäisen koe-esiintymisen aikaan Kendrick oli sairaana ja joutui jättäytymään pois tilaisuudesta, mutta myöhemmin hänet kutsuttiin takaisin koe-esiintymään, ja hän sai roolin. Kendrick jatkoi roolissa elokuvasarjan myöhemmissä osissa *Twilight – Uusikuu* (2009), *Twilight – Epäilys* (2010), *Twilight – Aamunkoi, osa 1* (2011) ja *Twilight – Aamunkoi, osa 2* (2012).

*Twilight – Uusikuun* lisäksi Kendrick näytteli vuonna 2009 pääosassa elokuvassa *Elsewhere* ja oli mukana myös elokuvassa *The Marc Pease Experience*. Roolistaan George Clooneyn vastanäyttelijänä Jason Reitmanin komediaelokuvassa *Up in the Air* (2009) Kendrick sai useita palkintoja ja ehdokkuuksia, esimerkiksi parhaan naissivuosan Oscar- ja Golden Globe -ehdokkuudet sekä National Board of Review’n parhaan naissivuosan palkinnon.

Vuonna 2010 Kendrick esiintyi sivuosassa Michael Ceran esittämän päähenkilön sisarena elokuvassa *Scott Pilgrim vastaan maailma*.

Kendrick toimi huhtikuussa 2014 ensimmäistä kertaa NBC-kanavan *Saturday Night Live* -viihdeohjelman juontajana. Jakson musiikkivieraana esiintyi Pharrell Williams. Vuonna 2014 Kendrick näytteli Tuhkimoa Disneyn musikaalielokuvassa *Into the Woods*. Vuonna 2016 hän julkaisi muistelmakirjansa *Scrappy Little Nobody*.

Vuonna 2017 Kendrick palasi Becan rooliin *Pitch Perfect* -elokuvasarjan kolmannessa ja viimeisessä osassa.

Yksityiselämä
-------------

Kendrick alkoi vuonna 2009 seurustella ohjaaja Edgar Wrightin kanssa, johon hän tutustui kuvatessaan elokuvaa *Scott Pilgrim vastaan maailma*. Pari erosi vuoden 2013 alussa. Kendrick on seurustellut helmikuusta 2014 lähtien elokuvaaja Ben Richardsonin kanssa.

Valikoitu filmografia
---------------------

Anna Kendrick San Diegon Comic-Conissa 2010.
*Pääartikkeli: Anna Kendrickin filmografia ja teatteriesiintymiset*
* *Twilight* (2008–2012)
	+ *Houkutus* (2008)
	+ *Uusikuu* (2009)
	+ *Epäilys* (2010)
	+ *Aamunkoi, osa 1* (2011)
	+ *Aamunkoi, osa 2* (2012)
* *Up in the Air* (2009)
* *Scott Pilgrim vastaan maailma* (2010)
* *Pitch Perfect* (2012)

Lähteet
-------

1. 1 2  Anna Kendrick Nominated For Supporting Actress Golden Globe MTV. Viitattu 16.12.2009. (englanniksi)
2. 1 2  Avatar kahmi ehdokkuuksia! Katso lista Oscar-kandidaateista *MTV3*. Viitattu 3.2.2010.
3. ↑  Kendrick proud of her Irish roots *RTE*.  4.1.2015. Viitattu 12.8.2018. (englanniksi)
4. 1 2 3 4 5  ’Twilight’ Tuesday: Anna Kendrick Says It Was ’Easy to Get Googly Eyed’ at Robert Pattinson MTV. Viitattu 13.8.2009. (englanniksi)
5. 1 2 3  Film ’Rocket Science’ Features Portlander *Maine Today*.  Arkistoitu 22.8.2010. Viitattu 13.8.2009. (englanniksi)
6. 1 2 3 4 5  10 Actors to Watch Variety. Viitattu 13.8.2009. (englanniksi)
7. ↑  Blanchett nominated for Spirit Award for Dylan role ABC News. Viitattu 13.8.2009. (englanniksi)
8. ↑  New Moon Actors Arrive in Vancouver Reelz Channel.  Arkistoitu 22.5.2011. Viitattu 13.8.2009. (englanniksi)
9. ↑  Summit Entertainment Starts Production on The Twilight Saga: Eclipse Summit Entertainment. Viitattu 22.8.2009. (englanniksi)
10. ↑  ’Twilight’ Scene-Stealer Anna Kendrick to Costar Opposite George Clooney *Hollywood Insider*. Entertainment Weekly. Viitattu 13.8.2009. (englanniksi)
11. ↑  Up in the Air tähtää vahvasti Oscar-voittoon *Yle Uutiset*. Yleisradio Oy. Viitattu 16.12.2009.
12. ↑  Ge, Linda: Anna Kendrick, Chris Pine Go ‘Into the Woods’ in First Look at Rob Marshall's Musical (Photos) *The Wrap*.  30.7.2014. Viitattu 1.8.2014. (englanniksi)
13. ↑  Kendrick, Anna (2016) *Scrappy Little Nobody*. New York:  Touchstone. Viitattu 11.2.2018. (englanniksi)
14. ↑  Lesnick, Silas: "Pitch Perfect 3 Release Date Moves to December" *Coming Soon*.  31.5.2016. Viitattu 11.2.2018. (englanniksi)
15. ↑  Nathan, Sara: Exclusive: Pitch Perfect Star Anna Kendrick ’Splits’ From Longtime Love, Shaun of the Dead Director Edgar Wright *Daily Mail*.  7.3.2013. Daily Mail and General Trust. Viitattu 16.7.2016. (englanniksi)
16. ↑  Nessif, Bruna: "Anna Kendrick Steps Out With Boyfriend Ben Richardson for a Coffee Run" *E! News*.  27.1.2015. Viitattu 10.8.2018. (englanniksi)

Aiheesta muualla
----------------

* Kuvia tai muita tiedostoja aiheesta **Anna Kendrick** Wikimedia Commonsissa

* Anna Kendrick Internet Broadway Databasessa (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Korea
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* IdRef

 |

 |